เอาอีกแล้ว! รถเครนก่อสร้าง BTS สายสีเขียว “พลิกตั้งฉาก”
เอาอีกแล้ว! รถเครนก่อสร้าง BTS สายสีเขียว พลิกตั้งฉากกับพื้นถนนหน้าโรงเรียนนายเรืออากาศ ถนนพหลโยธิน 
7 มิ.ย. 2560

ผู้สื่อข่าวรายงานว่า ในวันนี้ (7 มิ.ย.) ได้เกิดอุบัติเหตุรถเครนขนาดใหญ่ ซึ่งกำลังใช้ยกของในการก่อสร้างรถไฟฟ้า BTS สายสีเขียว เกิดล้มพลิกหงาย ตั้งฉากกับพื้นบริเวณเกาะกลางถนน ตามแนวก่อสร้าง หน้าโรงเรียนนายเรืออากาศ ถนนพหลโยธิน ซึ่งขณะนี้เจ้าหน้าที่ที่เกี่ยวข้องได้เข้ามาดำเนินการตรวจสอบสภาพเหตุการณ์ และหารือเพื่อนำเครนออกจากพื้นที่แล้ว ทั้งนี้ยังได้มีการปิดช่องทางการจราจร 1 เลน ทำให้มีรถติดขัดในบริเวณดังกล่าว
โดยก่อนหน้านี้ เมื่อวันที่ 17 มี.ค.ที่ผ่านมา เคยเกิดอุบัติเหตุคล้ายกับเหตุการณ์ดังกล่าวมาแล้วครั้งหนึ่ง โดยวัสดุก่อสร้างรถไฟฟ้าสายสีเขียว (เหนือ) ซึ่งเป็นแท่งเหล็กสีส้มขนาดใหญ่ หล่นมาทับรถยนต์ที่สัญจรผ่านไปมา บริเวณ ถ.พหลโยธินขาเข้า ซ.พหลโยธิน 35 (อ่านข่าวย้อนหลัง)
อนึ่ง การรถไฟฟ้าขนส่งมวลชนแห่งประเทศไทย (รฟม.) ได้ลงนามสัญญาว่าจ้างก่อสร้างรถไฟฟ้าสายสีเขียว (เหนือ) ช่วงหมอชิต-สะพานใหม่-คูคต (สัญญาที่ 2) ใกล้โรงเรียนนายเรืออากาศ ถนนพหลโยธิน
ทั้งนี้ สัญญาที่ 2. คือกิจการร่วมค้า UN-SH-CH ( กลุ่ม บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ , SINOHYDRO CORPORATION LIMITED , CHINA HARBOUR ENGINEERING COMPANY LIMITED ) เป็นผู้รับจ้าง สัญญาจ้างก่อสร้างงานโยธา ช่วง สะพานใหม่-คูคต วงเงิน 6,600 ล้านบาท

 